സിനിമയെ വെല്ലുന്ന ഷാരൂഖിന്റെ പ്രണയം 30 വര്ഷം പിന്നിടുമ്ബോള് ബോളിവുഡിന്റെ സൂപ്പര് സ്റ്റാര് ഷാരൂഖ് ഖാന്റെയും ഭാര്യ ഗൗരി ഖാന്റെയും 30ാം വിവാഹ വാര്ഷികമായിരുന്നു കഴിഞ്ഞ ദിവസം. ഒരുപാട് പ്രണയചിത്രങ്ങളിലെ നായകനായി അഭിനയിച്ചിട്ടുള്ള നടനാണ് ഷാരൂഖ്. എന്നാല്, ഷാരൂഖിന്റെ പ്രണയസിനിമകളോളം തന്നെയോ ഒരുവേള അതിലുമേറെയോ മനോഹരമാണ് യഥാര്ത്ഥ ജീവിതത്തിലെ ഷാരൂഖ് ഗൗരി പ്രണയം. 1984ല് ഒരു സുഹൃത്തിന്റെ പാര്ട്ടിയില് വെച്ചാണ് ഷാരൂഖ് ആദ്യമായി ഗൗരിയെ കാണുന്നത്, അന്ന് ഷാരൂഖിന് 18 വയസ്സ് പ്രായം. മറ്റൊരു ആണ്കുട്ടിക്കൊപ്പം നൃത്തം ചെയ്യുന്ന ഗൗരിയെ ആണ് ഷാറൂഖ് ആദ്യമായി കാണുന്നത്. തന്റെ മുന്നില് നൃത്തം ചെയ്യുന്ന പെണ്കുട്ടി ആരെന്നറിയാന് ഷാരൂഖിന് ആകാംക്ഷയായി. അന്ന് അല്പ്പം നാണംകുണുങ്ങിയായ ഷാരൂഖിന് നേരെ ചെന്ന് തനിക്കൊപ്പം ഡാന്സ് ചെയ്യാമോ എന്ന് ആ പെണ്കുട്ടിയോട് ചോദിക്കാനും പരിചയപ്പെടാനും മടി തോന്നി. അതിനാല്, ആ പെണ്കുട്ടിയെ കുറിച്ച് കൂടുതല് അറിയാനായി ഷാരൂഖ് ഒരു സുഹൃത്തിനെ പറഞ്ഞയച്ചു. സുഹൃത്ത് ചെന്ന് ആ പെണ്കുട്ടിയെ കുറിച്ചുള്ള കാര്യങ്ങള് ചോദിച്ചു മനസ്സിലാക്കി തിരികെയെത്തി ഷാരൂഖിനോട് പറഞ്ഞു, അവള് അവളുടെ ബോയ്ഫ്രണ്ടിനെ കാത്തിരിക്കുകയാണ്. ആ ദിവസത്തെ കുറിച്ച് പിന്നീടൊരിക്കല് പ്രീതി സിന്റയുമായുള്ള അഭിമുഖത്തിനിടെ ഷാരൂഖ് പറഞ്ഞതിങ്ങനെ. അന്ന് ഗൗരി പതിവിനു വിപരീതമായി ഒരുപാട് സംസാരിച്ചു, എനിക്കത് വളരെ വിചിത്രമായി തോന്നി, ഗൗരി പൊതുവെ അത്ര സംസാരിക്കാത്ത ആളാണെന്ന് നിങ്ങള്ക്കുമറിയാല്ലോ! പിന്നീട് ഗൗരി തന്നെ അതിനെ കുറിച്ച് വിശദീകരിച്ചു, അവള് ബോയ് ഫ്രണ്ടിനു വേണ്ടിയല്ല, സഹോദരനു വേണ്ടിയാണ് കാത്തിരുന്നതെന്നും ആളുകള് ഡാന്സ് ചെയ്യാനായി തന്നെ സമീപിക്കാതിരിക്കാന് വേണ്ടിയായിരുന്നു അത്തരത്തില് മറുപടി കൊടുത്തതെന്ന്. ആ കണ്ടുമുട്ടലിനു ശേഷം പതിയെ ഗൗരി ഷാരൂഖ് സൗഹൃദം വളര്ന്നു. ആദ്യപ്രണയമായതിനാല് ഗൗരിയുമായുള്ള ബന്ധത്തില് താന് വളരെ പൊസ്സസ്സീവ് ആയ കാമുകനായിരുന്നു എന്ന് ഷാരൂഖ് തന്നെ പില്ക്കാലത്ത് പല അഭിമുഖങ്ങളിലും പറഞ്ഞിട്ടുണ്ട്. മറ്റു പുരുഷന്മാരുമായി ഗൗരി സംസാരിക്കുന്നതു താന് ഇഷ്ടപ്പെട്ടിരുന്നില്ല എന്നും അതെല്ലാം താന് വിലക്കിയിരുന്നു എന്നുമാണ് ഇതിനെകുറിച്ച് ഷാരൂഖ് പറഞ്ഞത്. ആദ്യം ഷാരൂഖ് പ്രപ്പോസ് ചെയ്തപ്പോള് ഗൗരിയുടെ ഉത്തരം നോ എന്നായിരുന്നു. ഗൗരിയുടെ മാതാപിതാക്കള്ക്കും തുടക്കത്തില് ഷാരൂഖിനെ ഇഷ്ടമായിരുന്നില്ല. ഇടയ്ക്ക് ഷാരൂഖുമായുള്ള ബന്ധത്തില് നിന്നും ഇടവേള വേണമെന്ന് പറഞ്ഞ് ഗൗരി ഷാറൂഖിനോട് പറയാതെ മുംബൈയിലേക്ക് പോയി. ആ നിമിഷത്തിലാണ് ഗൗരി തനിക്കെത്രത്തോളം പ്രിയപ്പെട്ടതായിരുന്നു എന്ന് ഷാരൂഖ് മനസ്സിലാക്കിയത്. തന്റെ കയ്യിലുണ്ടായിരുന്ന ക്യാമറ വിറ്റ പണവുമായി ഷാരൂഖ് കൂട്ടുകാര്ക്കൊപ്പം മുംബൈയിലേക്ക് തിരിച്ചു. ചങ്ങാതിമാര്ക്കൊപ്പം ഗൗരിയെ അന്വേഷിച്ച് ഷാരൂഖ് മുംബൈ വീഥികളിലൂടെ അലഞ്ഞു നടന്നു. ഒടുവില് ഒരു കടല്ത്തീരത്ത് വെച്ചാണ് ഷാരൂഖ് വീണ്ടും ഗൗരിയെ കണ്ടുമുട്ടിയത്. അവിടെ വെച്ച് ഷാരൂഖ് വീണ്ടും ഗൗരിയോട് പ്രണയാഭ്യര്ത്ഥന നടത്തി, എന്നാല് അപ്പോഴും ഗൗരിയുടെ ഉത്തരത്തില് മാറ്റമില്ലാതിരുന്നു. ഒരു വര്ഷത്തിന് ശേഷം ഷാരൂഖിന്റെ അമ്മ മരിച്ചു. ആ വിഷമ വേളയിലാണ് ഷാരൂഖിന് ആശ്വാസവുമായി ഗൗരി എത്തിയത്. രണ്ടു തവണ ഷാരൂഖിനോട് നോ പറഞ്ഞ ഗൗരി ഒടുവില് വിവാഹത്തിന് തനിക്ക് സമ്മതമാണെന്ന് അറിയിച്ചു. 1 2 ഷാരൂഖ് ഒരു നടനാവുന്നതിനോട് ഗൗരിയ്ക്ക് താല്പ്പര്യമില്ലായിരുന്നു. അതേസമയം, ഷാരൂഖ് ആ പ്രായത്തില് വിവാഹം കഴിക്കുന്നതിനോട് നിര്മ്മാതാക്കള്ക്കും വിയോജിപ്പുണ്ടായിരുന്നു, വിവാഹിതനായ നായകന് അത്ര സ്വീകാര്യത ഉണ്ടാവില്ല എന്നായിരുന്നു നിര്മ്മാതാക്കള് ഷാരൂഖിനോട് പറഞ്ഞത്. പക്ഷേ ഗൗരിയുമായി എത്രയും പെട്ടെന്ന് വിവാഹിതനാവണം എന്ന തീരുമാനത്തില് ഷാരൂഖ് ഉറച്ചുനിന്നു. അങ്ങനെ 1991 ഒക്ടോബര് 25 ന് ഷാരൂഖ് ഗൗരിയെ വിവാഹം ചെയ്തു. സംസ്കാരത്തിന്റേയും മതത്തിന്റേയും എല്ലാ പ്രതിസന്ധികളേയും തരണം ചെയ്ത ഷാരൂഖും ഗൗരിയും ഒന്നായിട്ട് മൂന്നു പതിറ്റാണ്ടുകള് പിന്നിടുന്നു. ആര്യന്, സുഹാന, അബ്രാം എന്നിങ്ങനെ മൂന്നു മക്കളാണ് ഈ ദമ്ബതികള്ക്ക് ഉള്ളത്. ആഘോഷങ്ങളോ ആരവങ്ങളോ ഇല്ലാതെയാണ് ഈ വര്ഷം ഷാറൂഖ് ഗൗരി ദമ്ബതികളുടെ വിവാഹവാര്ഷികം കടന്നുപോയത്. ലഹരിമരുന്നുകേസുമായി ബന്ധപ്പെട്ട് മകന് ആര്യന് ജയിലില് കഴിയുന്നതിന്റെ പശ്ചാത്തലത്തില് പ്രതിസന്ധിഘട്ടങ്ങളെ അതിജീവിക്കാന് കിങ്ങ് ഖാനും കുടുംബത്തിനും കഴിയട്ടെ എന്ന പ്രാര്ത്ഥനയിലാണ് ആരാധകര്.